สมศักดิ์ ออกรับเรื่องเอง ดาราสาวสงครามนางฟ้า ยื่นร้องทุกข์แชร์ฉาว 
รมว.ยุติธรรม ออกมารับเรื่องจากผู้ร่วมลงทุน แชร์ฟอเร็กซ์-ทรีดี หลังทนายความนำดาราสาวเข้าร้องทุกข์ เผยมีนักแสดงคนหนึ่งลงเงินไปร่วม 10 ล้าน ส่วนแชร์แม่มณี มีผู้เสียหายแล้วกว่า 4,500 ราย มูลค่าความเสียหายกว่า 1.4 พันล้าน  ,เวลา 10.00 น. วันที่ 7 พ.ย. ที่ศูนย์ยุติธรรมสร้างสุข ชั้น 2 ศูนย์ราชการอาคารเอ ถนนแจ้งวัฒนะ กทม. นายสมศักดิ์ เทพสุทิน รมว.ยุติธรรม พร้อมด้วย พ.ต.อ.ไพสิฐ วงศ์เมือง อธิบดีกรมสอบสวนคดีพิเศษ (ดีเอสไอ) ได้มารับเรื่องจากผู้เสียหายลงทุนแชร์ฟอเร็กซ์-ทรีดี (Forex-3D) ประมาณ 70 คน ที่มายื่นเรื่องร้องทุกข์ ขอให้ดีเอสไอรับเป็นคดีพิเศษ มีนายรณณรงค์ แก้วเพ็ชร์ เครือข่ายรณรงค์ทวงคืนความยุติธรรมในสังคม พาผู้เสียหายมอบเอกสารหลักฐานทั้งหมด โดยมี น.ส.วราไพรินทร์ ธนวริสพร หรืออาย ดารานักแสดงชื่อดังละครเรื่อง สงครามนางฟ้า และอดีตผู้สมัคร ส.ส.พรรคชาติไทยพัฒนา (ชทพ.) หนึ่งในผู้เสียหายร่วมร้องเรียนด้วย ,นายสมศักดิ์ กล่าวว่า คดีแชร์ฟอเร็กซ์-ทรีดี มีลักษณะคล้ายกับคดีแชร์ลูกโซ่อื่นๆ แต่ว่าเป็นแชร์ลูกโซ่ที่มีลักษณะซับซ้อนมากกว่าแชร์แม่มณี และใช้การโฆษณาประชาชาสัมพันธ์ในหลายช่องทางโดยการลงทุนมีความซับซ้อนมาก สำหรับลักษณะการลงทุนสรุปได้ว่ามี 5 แพ็กเกจ คือ บรอนซ์ ซิลเวอร์ โกลด์ แพลทตินั่ม และไดมอนด์ โดยมีประชาชนลงทุนในระดับบรอนซ์เป็นส่วนใหญ่ ซึ่งการลงทุนเริ่มขั้นต่ำ 2 พันเหรียญสหรัฐฯ หรือประมาณ 60,000 บาท เป็นระยะเวลา 20 วัน ทางบริษัทให้เงินตอบแทนอัตรา 164% ต่อปี ขณะที่แม่ข่ายหรือบริษัทจะได้ส่วนแบ่ง 40% ของผลตอบแทน และระดับไดมอนด์ลงทุนขั้นต่ำ 4 หมื่นเหรียญสหรัฐฯ ให้ผลตอบแทนสูงสุดถึง 4,308% ต่อปี ขณะที่ในระดับแม่ข่ายที่หาลูกค้ามาลงทุนจะได้ผลตอบแทนลดหลั่นกันไป 5% 3% และ 1% ตามลำดับ ,อย่างไรก็ตาม สำหรับข้อเสนอที่ทางแชร์ฟอเร็กซ์-ทรีดี เสนอให้กลุ่มบรอนซ์ที่ถือว่าได้ผลตอบแทนอัตราต่ำสุดของผู้ลงทุนใน 5 แพ็กเกจ แต่ก็ยังเป็นผลตอบแทนอัตราดอกเบี้ยมากกว่าที่กฎหมายกำหนดไว้สูงสุดเพียง 6.5 เปอร์เซ็นต์ต่อปี ขณะที่การลงทุนระดับไดมอนส์ให้ผลตอบแทน 4,308 เปอร์เซ็นต์ต่อปี ซึ่งเป็นไปไม่ได้ที่ทางบริษัทจะนำเงินไปลงทุนการค้าใดแล้วมีผลกำไรตอบแทนกลับคืนมาได้สูงเกินความเป็นจริงขนาดนี้ได้ ขณะนี้ผู้เสียหายจากแชร์ฟอเร็กซ์-ทรีดีที่ได้ลงทะเบียนออนไลน์ไว้กับดีเอสไอแล้วมีจำนวน 2,080 ราย ระบุความเสียหายรวมประมาณ 411 ล้านบาท,รมว.ยุติธรรม กล่าวอีกว่า สำหรับแนวทางที่ดีเอสไอจะดำเนินคดีแชร์ฟอเร็กซ์-ทรีดีนั้นจะพิจารณาว่าทางบริษัทฯ เทรดซื้อขายสกุลเงินตราระหว่างประเทศจริงหรือไม่ ถ้าไม่เป็นความจริงจะเข้าข่ายหลอกลวงประชาชน แต่หากจริง ต้องตรวจสอบต่อไปว่ามีใบอนุญาตจากธนาคารแห่งประเทศไทย (ธปท.) ให้บริษัทเทรดซื้อขายเงินตราหรือไม่ เบื้องต้นดีเอสไอได้รับคดีแชร์ฟอเร็กซ์-ทรีดีไว้เป็นคดีพิเศษแล้ว แต่ในการดำเนินการทางเอกสารออกเลขรับไว้เป็นคดีพิเศษจะใช้เวลาประมาณ 2 วันจึงจะออกเลขคดีพิเศษ,พ.ต.อ.ไพสิฐ เผยว่า คดีแชร์ลูกโซ่ดีเอสไอทำเพียงหน่วยงานเดียวไม่ไม่ได้ จำเป็นต้องมีการบรูณการร่วมกับสำนักงานตำรวจแห่งชาติ และหน่วยอื่นๆ ที่เกี่ยวข้อง โดยดีเอสไอจะประสาน ปปง.เพื่อประสานดำเนินการเกี่ยวกับเส้นทางการเงินและยึดอายัดทรัพย์ ส่วนผู้เสียหายที่มาร้องวันนี้พนักงานสอบสวนดีเอสไอจะสอบปากคำผู้เสียหายทั้งหมด ว่าได้รับเงินปันผลตอบแทนหรือไม่ มีการซื้อขายแลกเปลี่ยนเงินตราในต่างประเทศจริงหรือไม่ ,ด้าน น.ส.วราไพรินทร์ หรืออาย เผยว่า ตนลงทุนแชร์ฟอเร็กซ์-ทรีดีไปประมาณ 1.7 ล้านบาท โดยก่อนหน้านี้ 2 เดือน คิดจะมาร้องกับดีเอสไอ แต่จากติดต่อสอบถามข้อมูลจากเพื่อนพนักงานที่ทำงานใกล้ชิดกับซีอีโอของบริษัท ทราบว่าทางบริษัทจะมีการฟ้องกลับผู้ไปแจ้งความจึงลังเล แต่ปรากฏว่า ระหว่างนั้นก็ได้ทราบว่าผู้บริหารบริษัทได้ขายรถลัมโบกินี่และทรัพย์สินบางส่วนจึงรู้สึกผิดปกติ จึงตัดสินใจมาแจ้งความกับดีเอสไอในวันนี้แทน  ,ยังมีเพื่อนนักแสดงมาสอบถามในเรื่องการลงทุนแชร์ แต่ไม่กล้าเปิดเผยว่าเป็นผู้เสียหาย จากการที่เห็นในโซเชียล คาดว่าผู้เสียหายไม่ต่ำกว่า 5 พันคน นอกจากนี้ยังมีนักแสดงรายหนึ่งลงทุนกว่า 10 ล้านบาท ซึ่งทางบริษัทแจ้งว่าจะคืนเงินให้ จึงทำให้นักแสดงคนดังกล่าวไม่มาแจ้งความ อย่างไรก็ตาม อยากขอให้เห็นใจผู้ลงทุน เพราะก่อนตัดสินใจก็ได้ดูเอกสารและสัญญาแล้ว จึงทำให้เกิดการเปรียบเทียบความน่าเชื่อถือว่ามีมากกว่าการลงทุนแชร์อื่นๆ ที่ปรากฏเป็นข่าว น.ส.วราไพรินทร์ กล่าว  ,ด้านนายรณณรงค์ กล่าวว่า ทราบว่าขณะนี้ทางบริษัทยังได้มีการข่มขู่ผู้ลงทุนที่จะดำเนินการฟ้องร้องบริษัท ซึ่งมีหลักฐานปรากฏในกลุ่มแอปพลิเคชันไลน์ที่บริษัทตั้งขึ้น และมีสมาชิกนับพันคน ทางบริษัทดังกล่าวได้มีการนำข้อมูลบัตรประชาชนที่ผู้ลงทุนยื่นไว้กับทางบริษัทมาเปิดเผยด้วย ทั้งนี้ ได้มีการรวบรวมไว้เป็นหลักฐานยื่นให้ดีเอสไอด้วย ,ผู้สื่อข่าวถามว่า คดี แชร์แม่มณี ขณะนี้มีการดำเนินการคืบหน้าอย่างไร ,นายสมศักดิ์ กล่าวสั้นๆ ว่า ขณะนี้ล่าสุดมีผู้เสียหายจากการลงทุนแชร์แม่มณีแล้ว 4,545 ราย รวมมูลค่าความเสียหายประมาณ 1,419 ล้านบาท และได้ให้ดีเอสไอดำเนินการตามขั้นตอนกฎหมายต่อไป  ,ขณะที่ นายปิยะศิริ วัฒนวรางกูร ผอ.กองคดีธุรกิจการเงินนอกระบบ กรมสอบสวนคดีพิเศษ (ดีเอสไอ) เผยว่า เมื่อวันที่ 6 พ.ย.ที่ผ่านมา หลังดีเอสไอได้ประกาศให้ผู้เสียหายคดีแชร์แม่มณีทั่วประเทศ เข้าไปให้ปากคำ 11 ศูนย์ดีเอสไอทั่วประเทศ เริ่มมีผู้เสียหายเข้าให้ปากคำแล้ว ทั้งนี้ ผู้เสียหายจะต้องเตรียมเอกสารหลักฐานทั้งหมดให้พร้อม เช่น สำเนาบัตรประชาชน เอกสารสเตทเมนต์ หรือแคปการสนทนาในกลุ่มแอปพลิเคชันไลน์ต่างๆ เพื่อให้ทราบว่ามีการลงทุนจริง และลงทุนไปเท่าไหร่ และรอการรับมอบสำนวนคดีแชร์แม่มณีจากสำนักงานตำรวจแห่งชาติ ช่วงวันที่ 15-18 พ.ย.นี้ ส่วนจะมีการมอบสำนวนอย่างเป็นทางการหรือไม่ รอประสานกับสำนักงานตำรวจแห่งชาติก่อน หลังรับมอบสำนวนแล้วดีเอสไอจะมีการตั้งคณะทำงานเพื่อตรวจดูสำนวนที่ตำรวจรับแจ้งและรวบรวมมาว่าดีเอสไอ จะต้องหาหลักฐานอะไรเพิ่มอีกหรือไม่ รวมทั้งจะมีการอายัดตัวแม่มณีและผู้ต้องหารายอื่นๆ ที่ถูกจับกุม นำตัวมาสอบสวนที่ดีเอสไอในกรุงเทพฯ ตามขั้นตอนด้วย.  
รมว.ยุติธรรม ออกมารับเรื่องจากผู้ร่วมลงทุน แชร์ฟอเร็กซ์-ทรีดี หลังทนายความนำดาราสาวเข้าร้องทุกข์ เผยมีนักแสดงคนหนึ่งลงเงินไปร่วม 10 ล้าน ส่วนแชร์แม่มณี มีผู้เสียหายแล้วกว่า 4,500 ราย
แชร์ลูกโซ่,แชร์แม่มณี,แชร์ฟอเร็กซ์,สมศักดิ์ เทพสุทิน,ข่าวทั่วไป